עין יעל

250px|ממוזער|שמאל|פסיפס בדמות "בן-ים" (פוסידון) מהווילה הרומית בעין יעל
עין יָעֵל (ערבית: עין יאלו, וכך מופיע במפות המנדטוריות) הוא מעיין בנחל רפאים, השוכן על יד גן החיות התנ"כי בירושלים; בעבר כונה על ידי תושבי השכונות הסמוכות "מעיין עץ הברוש" על שום עץ ברוש גדול מידות הצומח ליד הבריכה הגדולה. באתר התגלתה וילה רומית מפוארת. 

בשנת 1965, החליטה ועדת השמות הממשלתית לקרוא למקום בשם עין יַעַל. המקור לשם נובע מן המילה האחרונה שבהצהרת כורש - "יָעַל":  אלא שבפי העם השתרשה הצורה השגויה - עין יָעֵל וזאת למרות שטרם שזפה שם עין אדם בחיה מסוג יעל, בשנת 2006, החליטה ועדת השמות הממשלתית לשנות את שם המקום לשם עֵין אַיָּל (למרות שגם האייל לא נמצא באזור זה). השם העדכני לא התקבל בציבור או במערכת השילוט. 

היסטוריה
בעין יעל נחשפה חווה חקלאית מתקופת הברזל II המאות 7-6 לפנה"ס. שטח האתר כ-40 דונם. האתר המשיך לשמש כחווה חקלאית עד סוף המאה ה-19. במרום האתר נובע מעיין שמימיו שימשו להשקיית שורות של מדרגות חקלאיות.

מעל לשכבה של זו נבנו מבנים של וילה רומית מפוארת המתוארכת על ידי הארכאולוג גרשון אדלשטיין למאה השנייה - שלישית לספירה. חווה מסוג זה מכונה בעולם הרומי "וילה רוסטיקה" (Villa Rustica). אחוזות חקלאיות ומבנים מפוארים היו מקובלים בכל האימפריה הרומית מאז המאה הראשונה. מהמבנה הרומי בעין יעל נחשפו הטריקליניום (אולם להארחת אורחים), לידו חדר מגורים וחדר נוסף. במדרגה השנייה נמצא בית מרחץ קטן ששימש את בעלי הבית. במדרגה נמוכה יותר נמצא בית מרחץ גדול בהרבה ששיטחו כ-200 מ"ר. בית מרחץ בגודל זה נחשב לבית מרחץ ציבורי.

חדרי המבנה הרומי ובית המרחץ הציבורי רוצפו בפסיפס צבעוני וקירותיהם מכוסים פרסקו מעוטר דגמים גאומטריים. באחד החדרים התגלה פסיפס שעליו דמות "בן-ים" (פוסידון - אל הימים, האוקיינוסים, הסוסים ורעידות האדמה). בווילה נמצאו מספר רב של לבנים ורעפים, שעל חלקם טביעות חותם של הלגיון העשירי פרטנסיס. מרבית הלבנים והרעפים נתגלו במפולת ההרס של המבנה ורק חלק קטן מן הלבנים נמצא באתרו, ברצפת בתי המרחץ. 
במדרגה השנייה, מעל לקירות של המבנים הרומיים נמצאו שרידים של אחוזה חקלאית שנבנתה בתקופה הערבית הקדומה (מאות 8-7). מסוף המאה ה-19 נמצא מבנה מגורים של משפחה יוונית שהתגוררה במקום.

 "עין יעל" המתחדשת
אתר עין יעל מפעיל מערך קורסים וסדנאות, מלאכות קדומות, מרכז לאומנות עכשווית בטבע, ומרכז לטבע תרפיה עם אוכלוסיות בסיכון ובעלי צמי"ד. הכניסה לאתר בתיאום מראש או רישום. 

ראו גם
 רצח אורי אנסבכר

לקריאה נוספת
 ראפע אבו ריא ומיגל ויסמן, ירושלים, עין יעל (א), חדשות ארכאולוגיות קז (1997), עמ' 94
 הרלי שטרק, ירושלים, עין יעל (ב), חדשות ארכאולוגיות קז, (1997), עמ' 95
 ג' אדלשטיין, עין יעל, חדשות ארכאולוגיות פט, 1987, עמ' 39-42
 ג' אדלשטיין, עין יעל – 1987, חדשות ארכאולוגיות צב, 1988, עמ' 37-39
 ג' אדלשטיין, וילה רומית בעין יעל, קדמוניות 3-4 (1993), עמ' 114-119.
 Edelstein, G., What's a Roman Villa Doing Outside Jerusalem?, BAR. 16.6 (1990), pp. 32-42
 Yehudah Rapuano, Did Philip Baptize the Eunuch at Ein Yael?,  BAR. 16.6 (1990), pp. 44-49
 G. Edelatein, Y. Rapuano, Ain Yalu ('Ein Yael) (1986-1987), RB 96, no2, 1989,  pp. 248-251

קישורים חיצוניים



 עין יעל - נספח ארכאולוגי לתוכנית מתאר מקומית ירושלים באתר רשות העתיקות
 מאמר על מגן הדוד בעין יעל
 האתר הרשמי של המוזיאון הפעיל "עין יעל"


הערות שוליים

יעל
קטגוריה:ירושלים: גאוגרפיה
קטגוריה:אתרים ארכאולוגיים בירושלים